‘Erge afpersing, korrupsie by Pretoria-vlugtelingkantoor’Argieffoto Die teenkorrupsie-organisasie, Corruption Watch, het Dinsdag in ŉ korrupsieverslag beweer “endemiese afpersing en korrupsie” gedy onder regeringsbeamptes wat veronderstel is om asielsoekers en vlugtelinge te help, veral by binnelandse sake se Marabastad-vlugtelingontvangskantoor in Pretoria. Die organisasie het Dinsdag die verslag getiteld Project Lokisa: Asylum at a Price bekendgestel. David Lewis, Corruption Watch se uitvoerende direkteur, het gesê die oomblik wat asielsoekers en vlugtelinge by Suid-Afrika se grens kom, word hulle gekonfronteer deur beamptes of gewonde landsburgers wat ŉ “spreekwoordelike hek beman” waardeur die vlugtelinge eers moet gaan. “Hierdie hekwagters wissel van veiligheidsbeamptes, wat R100 vra voordat hulle vlugtelinge toelaat om die dokumentasiesentrum binne te gaan, tot die beampte by die departement van binnelandse sake wat die bewaarder is van daardie noodsaaklike finale stempel en wie se fooi duisende rande beloop,” het Lewis gesê. Altesaam 314 buitelandse burgers het sedert 2012 afpersing, dreigemente en omkoopgeld wat deur regeringsbeamptes geëis word, by Corruption Watch aangemeld. Meer as 70% van die klagtes hou verband met omkoopgeld vir asiel- en vlugtelingpermitte en lede van die SAPD en metropolisiebeamptes is betrokke by 17% van klagtes. Volgens die verslag word omkoopgeld van tot R15 000 geëis en immigrante wat die omkopery aanmeld, word aangerand “of die omkoopgeld betaal word of nie”. “Metropolisie en SAPD-beamptes het op goedere beslag gelê, gedreig om migrante sonder dokumentasie te deporteer en het dokumente by buitelandse burgers afgeneem, tensy omkoopgeld betaal word,” lees die verslag. Volgens die verslag is Pretoria die stad waar die meeste korrupte aktiwiteite afspeel, gevolg deur Johannesburg. In die verslag vertel ŉ asielsoeker, wat net as Sarah geidentifiseer word, dat ŉ beampte van binnelandse sake in 2015 R7 000 van haar geëis het vir volle vlugtelingstatus. Sy het ŉ R3 000 deposito betaal en dit was die laaste keer wat sy van die beampte gehoor het. Die korrupsiebewerings betrek ook maatskappye wat spesialiseer in vertalings- en tolkdienste. Een personeellid by die maatskappy is glo ŉ prominente middelman tussen die personeel by binnelandse sake en asielsoekers. Malusi Gigaba, die minister van binnelandse sake, het in September die berugte Marabastad-sentrum besoek en gesê tegnologiese opgraderings by die sentrum sal help om korrupsie daar hok te slaan. Corruption Watch het egter Dinsdag gesê hulle is nie oortuig dat dit die waarheid is nie. Volgens die organisasie het die beamptes by Marabastad “hulle hande in die koekieblik”. Die departement van binnelandse sake was nie beskikbaar vir kommentaar oor die verslag nie.